KIRJALLINEN KYSYMYS E-1098/01 esittäjä(t): Hans-Peter Mayer (PPE-DE) ja Emilia Müller (PPE-DE) komissiolle. Rasvattoman maitojauheen tuki.



Virallinen lehti nro 081 E , 04/04/2002 s. 0010 - 0011



KIRJALLINEN KYSYMYS E-1098/01 esittäjä(t): Hans-Peter Mayer (PPE-DE) ja Emilia Müller (PPE-DE) komissiolle (6. huhtikuuta 2001) Aihe: Rasvattoman maitojauheen tuki Vasikoiden ruokintaan käytettävää rasvatonta maitoa ei, toisin kuin rasvatonta maitojauhetta, enää tueta komission asetuksen EY/2799/1999 tultua voimaan. Syntyy absurdi tilanne, jossa rasvattoman maitojauheen valmistukseen käytettävää rasvatonta maitoa tosin tuetaan, mutta maatalouden harjoittajat, jotka ostavat rasvatonta maitoa käyttääkseen sitä vasikoiden ruokintaan, eivät saa mitään tukia. 1. Rasvattoman maidon ja rasvattoman maitojauheen kyseessä ollessa kahta ravintofysiologisesti täysin samanarvoista tuotetta kohdellaan eri tavoin. Voimassa olevat säännöt johtavat kilpailun vääristymiin, koska rasvattoman maidon tuotantoon siirtyneet ja siihen kalliisti investoineet tuottajat eivät enää ole kilpailukykyisiä. 2. Rasvattoman maitojauheen tuotannossa käytetään huomattava määrä enimmäkseen fossiilisia polttoaineita. Rasvattoman maidon kuljetukseen tarvittava suurempi energiamäärä ei tasoita energiatasetta. 3. Rasvattomasta maidosta poistettu vesi on puhdistettava, mutta eläinten ruokinnassa vesi on jälleen lisättävä. 4. Tilintarkastustuomioistuimen erityiskertomuksessaan 1/99 arvostelema valvontaongelma ei koske vain rasvatonta maitoa vaan myös rasvatonta maitojauhetta. Pyydän komissiota ottamaan kantaa yllä oleviin kohtiin. Franz Fischlerin komission puolesta antama vastaus (3. syyskuuta 2001) Komission päätös eläinten ruokintaan käytettävän rasvattoman maidon tukijärjestelmän lopettamisesta tehtiin siksi, että järjestelmän vaikutus oli vähäinen ja sen täytäntöönpanon valvonnassa oli ongelmia. Järjestelmässä tuetun rasvattoman maidon määrä oli vähentynyt merkittävästi viime vuosina. Vuonna 1989 tukea sai 628 000 tonnia mutta vuonna 1999 ainoastaan 211 000 tonnia. Jälkimmäinen määrä on alle neljä prosenttia eläinten ruokintaan käytettävän rasvattoman maidon ja rasvattoman maitojauheen tuetusta kokonaismäärästä, ja siihen sisältyy tietty määrä sellaisia rasvattomia tuotteita, joita on voitu käyttää ainoastaan eläinten ruokintaan laatu- ja koostumusongelmien vuoksi. Lakkautetun tukijärjestelmän todelliset vaikutukset markkinoihin olivat tämän vuoksi erittäin vähäiset, eikä sen jatkamiseksi tarvittavien valvonta- ja hallintotoimien säilyttäminen ollut perusteltua. Tämän kehityksen syyt ovat rakenteellisia ja liittyvät siihen, että vasikoiden kasvattaminen on keskittynyt yhä enemmän alueille, joilla ei ole riittävästi rasvattoman maidon tarjontaa koko vuoden aikana. Tämän vuoksi on syytä uskoa, että investoinnit tilojen uusimiseksi tämäntyyppistä vasikoiden ruokintaa varten ovat olleet melko poikkeuksellinen ilmiö viime vuosina ja että ne ovat rajoittuneet hyvin erityisiin olosuhteisiin. Pitää paikkansa, että tilintarkastustuomioistuimen erityiskertomuksessa 1/99 mainittiin ongelmista sekä rasvattoman maidon että rasvattoman maitojauheen käytön valvonnassa. Rasvattoman maitojauheen tapauksessa nämä ongelmat kuitenkin liittyivät valvontamenettelyjen yksityiskohtiin, jotka voitaisiin ratkaista tekemällä pieniä muutoksia järjestelmän sääntöihin. Rasvattoman maidon tapauksessa ongelmat olivat luonteeltaan rakenteellisia, ja niiden ratkaiseminen olisi vaatinut valvontamenettelyjen laajaa muuttamista ja jäsenvaltiolta merkittäviä lisätoimia valvonnassa. Tämä ei ollut perusteltua järjestelmän vähäisen vaikutuksen vuoksi. Rasvattoman maidon tai rasvattoman maitojauheen käyttöä eläinten ruokinnassa koskeva energiatase vaihtelee tapauskohtaisesti, mutta komissio on samaa mieltä siitä, että rasvattoman maidon käyttö saattaa viime kädessä johtaa pienempään energiankulutukseen. Näin ollen erityistilanteissa säästöt energiakustannuksissa saattavat tehdä rasvattoman maidon käytöstä taloudellisesti houkuttelevaa tuen menetyksestä huolimatta. Energiaan liittyvä perustelu ei kuitenkaan voi yleisesti ottaen kumota edellä mainittuja tärkeimpiä perusteluja tukijärjestelmän lakkauttamisen puolesta.